Այս առումով հետաքրքիր է, որ Ղարաբաղի մասին հայտարարությունն էլ դժվարությամբ ընդունվեց: Ինչպես նշել ենք, պետությունների ղեկավարների փակ նիստին զուգահեռ Պուտինի մամուլի խոսնակը վստահ հայտարարեց, որ Երեւանում ԼՂ հարցով հայտարարություն նախագահները չեն ընդունելու` խրախճանքի հարուստ նյութ տալով ադրբեջանական լրատվամիջոցներին: Ռուսական լրատվամիջոցներն էլ, պետք է ասել, առանձնապես բարեկամաբար չէին տրամադրված գագաթնաժողովը հյուրընկալող կողմի` Հայաստանի նկատմամբ: «Կոմերսանտը» նույնիսկ գրեց, որ Սերժ Սարգսյանը «քթի տակ ինչ-որ բան էր քրթմնջում», նկատի ունենալով պետությունների ղեկավարների փակ նիստից հետո Սերժ Սարգսյանի խոսքը այն մասին, թե ինչ հարցեր են իրենք քննարկել եւ ինչ որոշումներ են կայացրել փակ դռների ետեւում: Ասել, որ Սարգսյանը այդ պահին հռետորական ճառ էր արտասանում, իհարկե, սխալ կլինի, բայց նաեւ` ձեւակերպելու համար, թե նա «քթի տակ ինչ-որ բան էր քրթմնջում», լուրջ պատճառներ պետք է լինեն: